Verander jou manier van leef en begin spaar - Jou Geld | Solidariteit WêreldJou Geld | Solidariteit Wêreld
Tuis › Artikels › Verander jou manier van leef en begin spaar
Verander jou manier van leef en begin spaar
Met pryse wat daagliks die hoogte inskiet, raak dit al hoe moeiliker om te dink aan spaar. Eers was dit skoolfonds, toe studiegeld en noudat dit agter die rug is – is daar dokters, brandstof, elektrisiteit en kos wat daagliks duurder raak. Daar is net nooit ekstra geld om te spaar nie. Om daaglikse gewoontes te verbeter en jou manier van leef te verander kan beslis die begin van jou spaarkultuur wees. Dit is dalk maklik vir iemand wat 'n groot salaris verdien om geld eenkant te sit, maar wat doen jy as jy van die hand na die mond leef?
Miskien moet jy begin deur te onthou jý is geld se baas en jý besluit waarheen jou geld gaan en wat jy met jou geld gaan maak.
Old Mutual se Spaar- en Beleggingsmonitor (2017) dui aan dat 'n skokkende 52% van Suid-Afrikaners se inkomste ten minste al een keer in die jaar nie by hulle uitgawes kon byhou nie. Klink dit vir jou bekend?
Matthys Potgieter, woordvoerder en skuldkenner by DebtSafe, sê Suid-Afrikaners is inderdaad vrot van die skuld en sukkel om 'n spaarkultuur te handhaaf.
Hier is 'n paar spaarwenke om mee te begin:
Vermy onnodige skuld, veral korttermynlenings wat die einde van die maand van jou rekening afgetrek gaan word. Jy gaan die administratiewe koste spaar wat gewoonlik niks minder as R120 is nie en dit gaan 'n groot hap in jou salaris los.
Leef binne jou inkomste en waak teen 'luukshede' wat nie werklik nodig is nie.
Probeer ongeveer 10% van jou inkomste spaar. Dit is ongelukkig nie altyd moontlik as jy dit net-net elke maand maak nie.
Hou by jou inkopielys terwyl jy kruideniersware koop en vergelyk pryse as jy inkopies doen.
Begin sommer nou om inkopiestrokies te bêre. Gaan deur jou strokies en tel al die onnodige goed aan die einde van die maand bymekaar. Jy sal verbaas wees oor die geld wat jy kon gespaar het.
Moenie onnodig twee keer ry omdat jy iets vergeet het nie – maak eerder 'n lysie voor die tyd.
Dis nie altyd moontlik om deel van 'n saamryklub te wees nie, maar jy kan op ander maniere brandstof bespaar soos om 5 km onder die spoedgrens te ry.
Jy sal dalk ook spaar op onnodige spoedkaartjies.
Het jy twee selfoonkontrakte? Is dit regtig nodig? Skakel oor na voorafbetaalde selfoondiens – dit sal almal twee keer laat dink om onnodig te klets of data te gebruik. Veral as jy self daarvoor moet betaal.
Moenie die ander kontrak hernu nie en moenie daardie geld gebruik nie, spaar dit.
Gaan maak 'n paar sommetjies; rook kos baie geld en op die ou einde belemmer dit jou gesondheid wat jou ook weer geld gaan kos. Hier kan jy ten minste R1 000 'n maand spaar.
Jy betaal R400 om lid van die gimnasium te wees; eintlik kan jy dit nie bekostig nie en eintlik kry jy nie altyd tyd om te gaan nie, maar jy voel dalk dis al wat jy vir jouself doen. Daar is baie gratis toeps wat afgelaai kan word, dan kan jy sommer in die gerief van jou huis oefen en saans 'n ent gaan stap. Al wat dit gaan kos, is selfdissipline.
Gaan kyk weer na jou versekering en stel vas of daar nie 'n goedkoper opsie is nie.
Dit kos baie geld om vriende oor te nooi vir 'n braai. Maak dit eerder 'n bring en braai. Dit gaan minder kos en julle kan nog steeds lekker saam kuier.
Moenie elektroniese toerusting aan los nie, selfs al is dit afgeskakel kan elektronies toestelle tussen 10-20% van jou elektrisiteitsrekening uitmaak.
Skakel slegs dié ligte aan wat jy benodig en vervang hulle met energie-besparende LED ligte. Hulle spaar tot 85% meer krag as tradisionele gloeilampe en hou ook tot 25 keer langer. Hulle kan nogal duur wees, maar omdat hulle soveel langer hou, behoort jy sommer gou-gou die besparing aan jou sak te voel.
Televisies, DVD-spelers, dekodeerders en klanksisteme gebruik krag selfs al is jy nie besig om hulle te gebruik nie.
Die goue reël om jou elektrisiteitsverbruik te verlaag is natuurlik om net dit te gebruik wat jy nodig het – byvoorbeeld, kook net soveel water as wat jy nodig het vir koffie, eerder as 'n hele ketel.
'n Goeie begin wat almal kan onthou: moenie die yskasdeur oophou terwyl jy besluit waarvoor jy lus is nie. Besluit vooraf wat jy wil uithaal en maak die deur dan so gou moontlik weer toe voor al die koue lug ontsnap.
Vra altyd vir afslag wanneer jy kontant betaal.
Vra vir generiese medisyne vir chroniese siekte.
Jy kan nie begin spaar of ander aanmoedig om te spaar wanneer jy 'n skuld-ellende voorbeeld stel nie. Potgieter sê dat jy die sneeubal-effek kan toepas – kry jou 'kleiner' skuld eerste afbetaal en dan die 'groteres'. Of, oorweeg die stortvloed-effek – dit is wanneer jy jou skuld met die meeste rente eerste afbetaal. Jy sal in die proses dissipline aanleer en kan ook met hierdie gewoontes voortgaan sodra jy behoorlik kan begin spaar.